钦定古今图书集成/明伦汇编/氏族典/第215卷 > 何乔新
## 钦定古今图书集成/明伦汇编/氏族典/第215卷 > 何乔新

按《明外史何乔新传》：“乔新字廷秀，江西广昌人。父文
渊。乔新登景泰五年进士，官南京礼部主事，奔丧归
里。里人故侍郎揭稽尝受业文渊，而与乔新兄弟不
协，奏文渊死实。诸子迫之，又逼嫁父所爱妾。乔新亦
讦稽，皆被征。比对簿，父妾断指为诸郎讼冤，狱得少
解。帝亦以事经赦，释不问。已，复丁母忧。服除，改刑部”
主事，历郎中。成化四年迁福建副使。久之，迁河南按
察使。招抚流民附籍者六万馀户。迁湖广右布政使。
十六年擢右副都御史，巡抚山西。召拜刑部右侍郎。
孝宗嗣位，万安、刘吉等忌乔新刚正，出为南京刑部
尚书。既而刑部尚书杜铭罢，群望属乔新，而吉代安
为首辅，终忌之，久不补。弘治改元，用王恕荐，始召乔
新代铭。二年夏，京城大水，乔新虑刑狱失平，条上律
文当更议者数事，吉悉格不行。郎中魏绅者，乔新素
重之，荐为大理丞。而御史邹鲁觊迁，以乔新荐，绅恨
之。会乔新外家与乡人讼，鲁即诬乔新受贿，曲庇吉，
取中旨下诸人诏狱，乔新乃拜疏乞归。顷之，穷治无
验，鲁坐停俸，乔新亦许致仕。乔新晚节益厉，中外多
论荐，竟不复起。十五年卒，年七十六。江西巡抚林俊
为请谥，事竟寝。正德十一年，广昌知县张杰复以为
言，乃赠太子太保，予荫。明年赐谥《文肃》。